פורד קונו

פורד הירושי קונו (באנגלית: Ford Hiroshi Konno; נולד ב-1 בינואר 1933) הוא שחיין אמריקאי בעבר, אלוף אולימפי בעל 4 מדליות, מהן 2 זהב ושיאן עולם במשחים ל-200 מטר, ל-400 מטר ול-800 מטר חופשי.

 ביוגרפיה 
קונו נולד וגדל בהונולולו, הוואי. הוא למד והתחרה באוניברסיטת המדינה של אוהיו.

שיאן עולם
בתחרות שחייה שנערכה בהונולולו ב-7 ביולי 1951 קבע קונו במשחה ל-800 מטר חופשי שיא עולם חדש של 9:30.7 דקות, שיפור לשיא העולם בן השנתיים של הירונושין פורוהאשי מיפן (9:35.5 דקות) שיא זה החזיק מעמד 6 שנים ונשבר על ידי בן ארצו ג'ורג' ברין (9:15.7 דקות).

אלוף אולימפי
באולימפיאדת הלסינקי (1952) היה קונו השחיין המצטיין בתחרות לאחר שזכה ב-3 מדליות, 2 זהב ו-1 כסף. מדליות זהב, במשחה ל-1500 מטר חופשי בשיא אולימפי חדש של 18:30.3 דקות, לפני שירו השיזומה מיפן (18:41.4 דקות) וטצו אוקמוטו מברזיל (18:51.3 דקות) ובמשחה שליחים 4x200 מטר חופשי בשיא אולימפי חדש של 8:31.1 דקות, לפני יפן (8:33.5 דקות) וצרפת (8:45.9 דקות) כשחיין שלישי הוא שחה "בזינוק שליחים" תוצאה של 2:06.9 דקות. מדליית כסף במשחה ל-400 מטר חופשי בתוצאה של 4:31.3 דקות, אחרי ז'אן בואטו מצרפת שקבע שיא אולימפי חדש של 4:30.7 דקות ולפני פר-אולוף אסטרנד משוודיה (4:35.2 דקות).

בתחרות שחייה שנערכה בקולומבוס, אוהיו ב-27 בפברואר 1954 קבע קונו במשחה ל-200 מטר חופשי שיא עולם חדש של 2:03.9 דקות, שיפור לשיא העולם בן ה-4 שנים של ג'ון מרשל מאוסטרליה (2:04.6 דקות) שיא זה החזיק מעמד ונשבר על ידי ג'ק וורדרופ מבריטניה (2:03.4 דקות). בתחרות שנערכה בניו הייבן, קונטיקט ב-3 באפריל אותה שנה הוא קבע גם במשחה ל-400 מטר חופשי שיא עולם חדש של 4:26.7 דקות, שיפור לשיא העולם בן ה-3 שנים של ג'ון מרשל (4:26.9 דקות). שיא זה החזיק מעמד 3 שנים ונשבר על ידי מוריי רוז מאוסטרליה (4:25.9 דקות).

באולימפיאדת מלבורן (1956) זכה קונו רק במדליית כסף אחת במשחה שליחים 4x200 מטר חופשי בתוצאה של 8:31.5 דקות, אחרי אוסטרליה שקבעה שיא עולם חדש של 8:23.6 דקות ולפני ברית המועצות (8:34.7 דקות). כשחיין אחרון הוא שחה "בזינוק שליחים" תוצאה של 2:08.8 דקות.

בסיום לימודיו באוניברסיטה עבד קונו כמורה בתיכון וכמאמן שחייה. הוא התחתן עם אוולין קאוואמוטו בעלת שתי מדליות ארד אולימפיות באולימפיאדת הלסינקי.

 תארים והישגים 
 קונו זכה ב-18 תוארי אליפות ארצות הברית בשחייה וב-6 תוארי NCAA.
 בשנת 1972 זכה קונו להיכלל בהיכל התהילה הבינלאומי של השחייה.

 ראו גם 

 התפתחות שיא העולם במשחה ל-200 מטר חופשי
 התפתחות שיא העולם במשחה ל-400 מטר חופשי
 התפתחות שיא העולם במשחה ל-800 מטר חופשי

 קישורים חיצוניים 

הערות שוליים

קטגוריה:אמריקאים ילידי הוואי
קטגוריה:הונולולו: אישים
קטגוריה:שחייני חופשי
קטגוריה:שחיינים באולימפיאדת הלסינקי (1952)
קטגוריה:שחיינים באולימפיאדת מלבורן (1956)
קטגוריה:אלופים אולימפיים אמריקאים: שחייה
קטגוריה:זוכי מדליית כסף אולימפית אמריקאים: שחייה
קטגוריה:שיאני עולם אמריקאים: שחייה
קטגוריה:בוגרי אוניברסיטת המדינה של אוהיו
קטגוריה:הוואי: שחיינים
קטגוריה:אמריקאים שנולדו ב-1933